# КЫРГЫЗ РЕСПУБЛИКАСЫНЫН

# БИЛИМ ЖАНА ИЛИМ МИНИСТРЛИГИ

**К.КАРАСАЕВ АТЫНДАГЫ**

**БИШКЕК ГУМАНИТАРДЫК УНИВЕРСИТЕТИ**

**Ж.БАЛАСАГЫН АТЫНДАГЫ КЫРГЫЗ УЛУТТУК УНИВЕРСИТЕТИ**

**КЫРГЫЗ РЕСПУБЛИКАСЫНЫН УЛУТТУК ИЛИМДЕР АКАДЕМИЯСЫНЫН Ч.АЙТМАТОВ АТЫНДАГЫ**

**ТИЛ ЖАНА АДАБИЯТ ИНСТИТУТУ**

Д.10.14.501 диссертациялык кеӊеши

Кол жазма укугунда

**УДК:811.512.154.(575.2) (043.3)**

**ЖАМАШОВА АСЫЛ ТОКОЕВНА**

**КЫРГЫЗ, ТҮРК ТИЛДЕРИНДЕГИ ЭЛЕСТҮҮ ЭТИШТЕР**

Адистиги-10.02.06 – түрк тилдери

Филология илимдеринин кандидаты окумуштуулук

даражасын изденип алуу үчүн жазылган диссертациясынын

**АВТОРЕФЕРАТЫ**

Бишкек-2016**Диссертациялык иш К.Карасаев атындагы Бишкек гуманитардык университетинин түрк филологиясы кафедрасында аткарылды**.

**Илимий жетекчи**: филология илимдеринин доктору, доцент

Ормонбекова Ардакбүбү Ормонбековна

**Расмий оппоненттер:** филология илимдеринин доктору,

доцент **Сагынбаева Бурул**

филология илимдеринин кандидаты

**Семенова Жийдегүль Азимовна**

**Жетектөөчү мекеме**: И.Арабаев атындагы Кыргыз Мамлекеттик

Университетинин Т.Ахматов атындагы

кыргыз тил илими кафедрасы.

Дареги: Бишкек шаары, Тазабек Саманчин

көчөсү10а 720024.

Диссертациялык иш 2016-жылдын 26-февралында саат 14.00дө К.Карасаев атындагы Бишкек гуманитардык университети, Ж.Баласагын атындагы Кыргыз улуттук университети жана Кыргыз Республикасынын Улуттук илимдер академиясынын Ч.Айтматов атындагы Тил жана адабият институна караштуу филология илимдеринин доктору (кандидаты) окумуштуулук даражаны ыйгаруу боюнча түзүлгөн Д.10.14.501 диисертациялык кеӊештин жыйынында корголот.

Дареги:720044, Бишкек шаары, Тынчтык проспектиси, 27.

Диссертациялык иш менен К.Карасаев атындагы БГУнун илимий китепканасынан таанышууга болот. Дареги:720044, Бишкек шаары, Тынчтык проспектиси, 27.

Автореферат 2015-жылдын 25 – январында жөнөтүлдү.

Диссертациялык кеӊештин

окумуштуу катчысы,

филология илимдеринин

кандидаты, доцент Жайлообаев Б.А.

**ИЗИЛДӨӨНҮН ЖАЛПЫ МҮНӨЗДӨМӨСҮ**

**Теманын актуалдуулугу.** Элестүү этиштер маселеси кызык да, татаал да проблема болуп саналат. Ошондуктан түркологияда аталган маселеге окмуштуулар атайы көңүл бурушуп, ар кыл деңгээлде иликтөөгө алышкандыгын көрөбүз. Ал изилдөөлөрдө элестүү сөздөр, анын ичинде элестүү этиштер, лексиканын эң байыркы катмарын түзөрү далилденип көрсөтүлгөн.

Ал эми кыргыз тили элестүү этиштер боюнча түрк тилдеринин ичинде өзгөчө орунда турат десек жаңылышпайбыз. Бул жагынан алганда, белгилүү түрколог С.Кудайбергеновдун төмөнкү пикирине кошулбай коюуга болбойт: “Бул типтеги сөздөр боюнча коңшулаш жашаган өзбек, уйгур, түркмөн, татар жана кара калпак тилдери кыргыз тилине теңдешсиз деп айтууга болот. Элестүү сөздөр жана анын туунду формалары боюнча канааташ жашаган бир тууган элдердин ичинен кыргыз тили менен казак тили гана катарлаша алат. Лексикалык катмардын бул түрү түрк демек, азербайжан жана татар, башкыр тилдеринде жок десек болот. Мындай типтеги сөздөр сибирь тилдеринен, асыресе, якут тилинен жыш учурайт” [Кудайбергенов 1981: 7].

Тилдик тигил же бул кубулуштун, анын ичинде элестүү этиштердин да, жыш учурашы аны ар өңүттөн иликтөө зарылдыгын коёру белгилүү. Бул жаатта алганда, кыргыз тил илиминде элестүү этиштердин семантикасына, жасалыш жана турпаттык өзгөчөлүктөрүнө байланыштуу тереңдетип иштөөнү талап кылган теориялык маселелер да арбын экендигин жолуктурабыз. Мындай маселелер кыргыз тилиндеги элестүү этиштерди башка түрк тилдериндеги элестүү этиштер менен салыштырып иликтегенде терең ачылары белгилүү, андыктан кыргыз жана түрк тилдериндеги элестүү этиштерди лексика-семантикалык, морфологиялык жактан салыштырып изилдөө кыргыз тил илиминдеги эң **зарыл** жана **актуалдуу** маселе болуп саналат.

**Диссертациянын темасынын негизги илимий–изилдөө иштери менен болгон байланышы.** Изилдөөнүн темасы К.Карасаев атындагы БГУнун кыргыз филологиясы факультетинин түркология кафедрасынын илимий изилдөө багытына жана изилдөөчүнүн демилгесине ылайык тандалып алынып, жүзөгө ашырылды.

**Изилдөөнүн максаты жана милдеттери.** Кыргыз жана айрым түрк тилдериндеги элестүү этиштерди салыштырып иликтөө аркылуу алардын фонетикалык жана семантика–грамматикалык табиятын ачып берүү, бул боюнча салыштырылып жаткан тилдердеги жалпылыктар менен айырмачылыкты аныктоо. Бул максаты жүзөгө ашыруу үчүн төмөнкүдөй **милдеттер** аткарылышы зарыл:

– илимий адабияттарга баяндама берүү аркылуу изилдөө ишинин багыттарын белгилөө;

–темага байланыштуу фактылык материалдарды жыйнап, иретке келтирүү;

‒элестүү этиштер менен элестүү сөздөрдүн айырмачылыгын аныктоо менен, элестүү этиштерди өзүнчө караштыруу;

‒элестүү этиштердин кыргыз жана айрым түрк тилдериндеги окшоштуктары менен айырмачылыктарын ачып берүү;

‒кыргыз, түрк тилдериндеги элестүү этиштерди лексика-семантикалык топторго бөлүштүрүп, ар бир топко өзүнчө илик жүргүзүү.

**Иштин илимий жаңылыгы.** Кыргыз, түрк тилдериндеги элестүү этиштердин лексика-семантикалык табиятын ачып көрсөтүлгөндүгүндө, көркөм адабияттардан алынган фактылык материалдарга конкреттүү талдоо жүргүзүү аркылуу салыштырылып жаткан тилдердеги элестүү этиштердин фонетикалык, семантика-грамматикалык жалпылык, айырмачылыгы боюнча илимий жалпылоолордун негизинде системалык түзүлүшү боюнча классификация берилгендигинде.

**Изилдөөнүн илимий-теориялык мааниси.** Элестүү этиштердин семантика–грамматикалык өзгөчөлүктөрүн, образдуулукту жаратуусундагы маанисин иликтөөгө арналган илимий изилдөөлөргө теориялык негиз боло алат. Ошондой эле диссертациялык иштин материалдары жана натыйжалары, биринчиден, тектеш тилдердин жалпылык менен айырмачылыктарын так аныктоого салым кошсо, экинчиден, ал тилдердин тектештирме грамматикасын андан ары тереңдетип иликтөөгө өбөлгө түзөт.

Диссертациянын натыйжалары ЖОЖдордо түрк тилдери, түрк тилдеринин салыштырма грамматикасы, түркологияга киришүү, түрк тилдеринин тарыхы, азыркы кыргыз тили предметтерин окутууда жана аталган предметтер боюнча филология, түрк окуу китептери менен окуу куралдарын түзүүдө кеңири колдонулмакчы.

**Изилдөөнүн практикалык мааниси.** Илимий иштин материалдарын, натыйжа-табылгаларын ЖОЖдордо кыргыз тилинин морфологиясы, түрк тилдеринин салыштырма грамматикасы, текстке лингвистикалык талдоо жүргүзүү, кеп маданияты боюнча лекцияларды, практикалык атайы курстарды өтүүдө аталаган предметтер менен окуу китептерин жазууда падаланса болот. Муну менен катар иш түшүндүрмө жана поэтикалык сөздүктөрдү түзүүдө да чоң көмөк көрсөтөрү шексиз.

**Коргоого сунуш кылынган жоболор:**

‒Элестүү сөздөр жана элестүү этиштер өздөрүнүн лексикалык мааниси, семантикалык мазмунундагы образдуулугу, элестүүлүгү жагынан башка сөз түркүмүнөн айырмаланып турган өзгөчө топту түзөт;

‒Элестүү этиштер элестүү сөздөрдөн жана тууранды сөздөрдөн жасалат;

‒Элестүү этиштердин маанилери контекстке карай аныкталып такталат;

‒Элестүү этиштердин жасалуу булактары ар кандай болгондуктан, алар көркөмдүүлүгү жана психологиялык негизи жагынан өз ара айырмаланышат;

‒Элестүү этиштер элестүү сөздөрдөн жасалгандыктан, кыймыл‒аракетти образдуу туюндуруп, кепте көркөм каражат катары колдонулат;

‒Кыргыз жана түрк тилдериндеги элестүү этиштерди семантикалык бир нече топторго бөлүп карасак болот, алар ар кандай жандуу жана жансыз заттардын образдуу элестерин конкреттүү жана абстракттуу туюндурат.

**Диссертациянын жыйынтыктарынын апробациясы.** Диссертациянын толук тексти Бишкек гуманитардык университетинин филология факультетинин түрк филологиясы жана кыргыз тил илими кафедрасынын жыйынында талкууланып, коргоого сунуш этилди.

**Изилдөөчүнүн жеке салымы.** Диссертациялык иштин илимий натыйжалары, алардын талдап териштирилиши, сыпаттап баяндалышы, тектеш түрк тилдер арасындагы жалпылык жана айырмачылыктардын аныкталышы, коргоого коюлган теориялык негизги жоболор, чыгарылган бүтүмдөр изденүүчүнүн жеке салымы болуп эсептелет.

**Диссертациянын жыйынтыктарынын илимий басылмаларда толук чагылдырылышы**. Изилдөөнүн жыйынтыктары боюнча УАКтын реестрине өткөн басылмаларда 9 макала жарык көргөн.

**Изилдөөнүн көлөмү жана түзүлүшү.** Иш киришүүдөн, үч баптан, корутундудан, пайдаланылган адабияттардын тизмесинен турат.

**ИШТИН НЕГИЗГИ МАЗМУНУ**

**Киришүүдө** иштин жалпы мүнөздөмөсү, теманын актуалдуулугу, изилдөөнүн объектиси, предмети жана максат, милдеттери, изилдөө ыкма-амалдары, илимий жаңылыгы, коргоого сунуш кылынган жоболор, илимий-теориялык жана практикалык мааниси, иштин апробацияланышы жөнүндө маалымат берилди.

**Иштин биринчи бабы «Маселенин изилдениши жана теориялык өбөлгөлөрү»** аталат да, элестүү этиштердин жалпы тил илиминде, түркологияда, кыргыз жана айрым түрк тилдеринде изилдениш тарыхы, изилдөөнүн теориялык өбөлгөлөрү талдоого алынат.

Буга чейин, элестүү этиштер көптөгөн түркологдордун көңүлүн өзүнө буруп келген мисалы, аталган маселеге арналган түркмөн тили боюнча Н.А.Баскаков, Б. Чарыяровдун, якут тили боюнча Л.Н.Харитоновдун, түрк жана өзбек тили боюнча А.Н.Кононовдун, башкыр тили боюнчаА.А.Юлдашевдин, Н.К.Дмитриевдин, тува тили боюнча Ф.И.Исхаков, А.А.Пальмбахтын, Алтай тили боюнча Н.А.Баскаков, Е.И Убратованын ж.б. эмгектерин жолуктурабыз. Окумуштуулардын эмгектеринде, негизинен, элестүү этиштердин семантикалык өзгөчөлүгү, фонетикалык жана морфологиялык табияты иликтөөгө алынган. Алсак, окумуштуу Л.Н.Харитонов: Якут тилиндеги элестүү этиштерди үч чоң топко (1.кыймылды билдирген элестүү этиштер; 2.көрүнүштү билдирген элестүү этиштер; 3. ал-абалды билдирген элестүү этиштер), ар бир топту бир нече майда топторго бөлүп карап, аталган кубулуштун семантикасын бир кыйла терең ачып берген.

А.М.Щербак эски өзбек тилиндеги **элестүү этиштерди** “*бейнелөөчү экспрессивдүү сөздөр* деп атап, ***элестүү этиштер элестүү сөздөрдөн жана сырдык сөздөрдөн жасалат*** деп белгилейт [Щербак, 1962: 187-188].

Белгилүү окумуштуу А.Н.Кононов “Азыркы өзбек адабий тилинин грамматикасы” аттуу эмгегинде *азыркы өзбек тилинде* элестүү *этиштер татаал этиш катары колдонуларын, татаал этиш - лексика – синтаксистик комплекс, лексикалык бирдиктен, этиш жасоочу элементтен тураарын* элестүү этиштер *табыш тууранды* жана *элес тууранды* сөздөрдөн жасаларын, алар сөз түркүмү катары өз алдынча лексикалык мааниге ээ экендигин белгилеп көрсөтсө, түрк тилдеринин дагы бир бутагы болгон *тува тилиндеги* элестүү этиштердин жасалуу жолдорун Ф.И.Исхаков, А.А.Пальмбах –ла мүчөсү сырдык сөздөрдөн табыш тууранды жана элес тууранды сөздөрдү жасайт деп белгилешет [Исхаков, Пальмбах 1961:286-287]. Жыйынтыктап айтканда, элестүү этиштер көптөн бери эле түркологдордун көңүлүн өзүнө буруп, алар аталган кубулуштун семантикалык, фонетикалык жана грамматикалык табиятын ачып берүүнү көздөгөнүн көрөбүз.

Т.А.Бертагаевдин пикири боюнча кыймыл элестүү этиштерди дифференциалдык семантикалык белгисине карай төмөнкүчө бөлсөк болот: 1) *Адамдын ички абалын сырткы кыймылы аркылуу чагылдырган белги;* 2) *жаныбарлардын кыймылын мүнөздөөчү белги.*

Казак окумуштуусу М.Оразов биринчи болуп элестүү этиштерди кыймыл этиштерге кошуп, 12топко бөлүштүрүп караса [Оразов 1983: 413], М.В.Зайнулина элестүү этиштерди “глаголы, обозначающие образы движения человека и других живых существ” деп атап, маани жагынан үч негизги топко бөлгөн.

Муну менен катар кыргыз тил илиминде Б.Юнусалиев, С.Кудайбергеновдун эмгектеринде элестүү этиштердин семантикалык, табияты, жасалыш жолдору өңдүү маселелер ар тараптуу талдоого алынган. Академик Б.Юнусалиев элестүү этиштердин семантикалык жагынан тууранды этиштер сыяктуу угуу аркылуу кабылданган дабышты туурап бербестен, көрүү аркылуу кыймыл-аракеттин ар кандай абалын билдирет деп белгилесе, С.Кудайбергенов тилибизде колдонулган лексика-семантикалык топко табыш тууранды этиштер жана элестүү этиштер да кирерин көрсөтөт.

Т.Садыков генетикалык мотивация принцибине таянуу менен элес тууранды сөздөрдү, түркологияда калыпташкан салттуу көз караштан айырмаланып, бир топко эмес, көрүү сезиминин негизинде пайда болгон элес тууранды сөздөр жана туюу сезиминин негизинде пайда болгон элес тууранды сөздөр деп эки топко бөлүп кароону сунуштайт [Абдувалиев, Садыков 1997: 265-268]. Эргүн Кожа дал ушул көз караштан чыгып элес тууранды сөздөрдү өйдөкүдөй эле эки топко бөлүп берет [Кожа 2009: 81].

Элес тууранды сөздөр заттардын, көрүнүштөрдүн, кыймыл-аракеттин, кулк-мүнөздө табыш өзүн ж.б көзгө көрүнгөн кандайдыр бир элесин туюндурат [Абдулаев1998: 128] да, өздөрүнүн пайда болгон жагдай шарты жана семантикасы боюнча табыш тууранды сөздөрдөн айырмаланат. Ал эми элес тууранды сөздөрдө мындай табигый тууроонун элементи, белгиси болбойт, алар чындыктагы көзгө көрүнгөн ар кандай кыймылдын, келбет-көрүнүштүн элесин туурап көрсөтөрүн жана сезимине негизделгенин айткан. [Абдувалиев, Садыков,1997: 256].

Доцент Б.Сагынбаеванын “Кыргыз жана түрк тилдериндеги этиш сөз түркүмүнүн стуруктура-функционалдык салыштырмасы” аттуу докторлук диссертациясында этиш сөз түрүмдөрүнүн түрк жана кыргыз тилинде эки түрдүү багытта каралаарын салыштырып, тийиштүү илимий деңгээлде изилдеп бергенин көрөбүз.

Булардан сырткары, кыргыз тилиндеги элестүү этиштер Ж.Семенова, А.Гайыповалардын кандидаттык диссертацияларында да талдоого алынат.Түркологияда элестүү этиштер менен табышты билдирген этиштерди эки башка топто кароо зарыл деген ойду айтса, Ж.Семенова кыймыл этиштерди семантикалык топторго бөлүштүрүү менен элестүү этиштердин да семантикалык топторун көрсөтөт.

**Диссертациянын экинчи бабы «Кыргыз, түрк тилдериндеги элестүү этиштердин семантикалык өзгөчөлүгү»** деп аталат. Бул бапта айрым түрк тилдеринин мисалында элестүү этиштердин лексика-семантикалык өзгөчөлүктөрү, пайда болуу булактары, образдуулук касиети өңдүү маселелер изилдөөгө алынып, элестүү этиштер 13 майда топчого бөлүштүрүлүп каралды.

Коюлган максатка ылайык, төмөндө айрым түрк тилдериндеги элестүү этиштердин семантикалык табиятына токтолмокчубуз.

**Түркмөн тилинде элестүү этиштер** татаал этиш катары кездешет. Элестүү этиштер табыш тууранды жана элес тууранды сөздөрдөн жасалып, семантикалык топторго бөлүнөт. Табыш тууранды сөздөр семантикалык эки топко бөлүнөт; а) адамдын үн тууроочу органы аркылуу ар кандай айбанаттардын, ошондой эле ар түрдүү жаныбарлардын, канаттуулардын, курт-кумурскалардын үн тууроо: *варык-варык*-баканын үнүн тууроо; *күрк-күрк*-тооктун үнүн тууроо. Мисалы: *Гулман арчын лах-лах гүлди* (А.Говшудов, Повестлер ве хекаялар). –*Болуш Кулман шарактап күлдү*. б) Жаратылыштагы жансыз заттардын үнүн тууроо: *жоп-жоп*-жаандын тамчыларынын үнүн тууроо; *шов*–шамалдан чыккан үндү тууроо; *гүммүр-гүммүр*–бир нерсенин жерге түшкөндогу үнү. М: *Ягыш чала шитир этсе, гойы дамжалар ири гөз электен гечен бугдай ялы ягяр* (Б. Кербабаев, Айгытлы эдим).

**Элестүү сөздөр семантикалык мааниси жагынан төмөнкүдөй топко бөлүнөт**:

а) адамдын, айбандардын, куштардын ар кандай жүрүшүн, басыгын тууроо: *пышдыл-пышдыл*, *мытдыл-мытдыл*.Мисалы: *Пөкген өзүниң мэхнет гөвресинин зордан гөтерип, лоңк-лоңк эдип ылгар* (А.Говшудов, Көпетдагың этегинде) –*Покген араң басып, өзүнүн эбегейсиз денесин локулдап араң сүйрөп баратат*.

б) жаратылыштагы жансыз заттардын үнүн тууроо: *жоп-жоп*-жаандын тамчыларынын үнүн тууроо; *шов*–шамалдан чыккан үндү тууроо; *гүммүр-гүммүр*–бир нерсенин жерге түшкөндогу үнү. М: *Ягыш чала шитир этсе, гойы дамжалар ири гөз электен гечен бугдай ялы ягяр* (Б. Кербабаев, Айгытлы эдим). *Калбыр элеген буудай сыяктуу, жамгырдын чоң тамчылары араң шытыр этет*.

в) кыймыл-аракеттин кокусунан жана өтө тез жулкунган кыймылынын элесин билдирет:*Ол* ***хасур-хусур*** *жүбүсинден чакгысыны чыкарып, Нургелде топулды-Ал* ***капыл-тапылынан*** *макисин кынынан чыгарып, Нургелдиге атырылды.*

г) адамдын көрүү сезими аркылуу ар кандай жарык кубулуштарынын элесин чагылдырып берүү: *Акнабат эже чабындыны эгине атып* ***дылым-дылым этди****, Берди аганың янына гелди-Акнабад эже* ***шаша-буша*** *халатын ийнине жаба, кубанганынан Берди аганын жанына келди.*

**2.Тува тилинде** **элестүү этиштер** түркмөн тилиндегидей эле табыш тууранды жана элес тууранды сөздөрдөн жасалып, төмөнкүдөй семантикалык топко бөлүнөт: а) *адамдын, (калтыроо, күлкү, ышкырык, ый ж.б.)жаныбарлардын, куштардын кыймыл-аракети менен коштолгон үндү тууроо; хи-хи (ха-ха)-*күлкүнү билдирүүчү тууранды сөз; *маа, мөө, муу*-уйдун, койдун үнүн тууроо: *карт-кирт, хрю-хрю* – чочконун үнүн тууроо; *ыр-р, сыг* – карышкырдын, иттин ырылдаганын тууроочу сөз; б) *жаратыштагы болгон ар кандай кубулуштардын үнүн тууроо (шамалдын, жаандын, чагылгандын ж.б.).* *пет, пөт*-бир нерсенин таамп жаткандагы үнү; *педирт*-кандайдыр бир заттын катуу түшүшү; *дырс, дирс*–муздун, айнектин сынгандагы чыккан үнү ж.б.

Ишибизде татаал табыш жана элес тууроочу сөздөр өз ара салыштырылып караштырылды.

**1.Татаал элес тууроочу этиштер:** *караш ‘мельк’*(кара предметтин көрүнүшү) – *караш ди-//де-, караш кылын*- ‘*жылт этүү, бүл-бүл этүү*’, ‘*көз ачып жумганча жарк этүү*’; *караш кыл-‘ыргытуу’, ‘малып алуу*,’ *кызаш кыл* жылт-жулт этүү жаркыроо (кызыл өңдүү зат, М; от). Табыш жана элес тууроочу –ңна, -ңайын//-кайын мүчөлөрү аркылуу жасалат. Мисалы: *хоо*-шамалдын шуулдаганын тууроо – *хооңайын*-шамалдын бир калыпта шуулдоосу;*шаа-*шаркыратманын үнүн тууроодон чыккан үн-*шааңайын*- шаркыратманын үнүнүн бир калыпта угулган үнү;

*Караш ‘мельк’–бүл-бүл*, *караңна-жаркырап туруу*; *караңайын*-бүлбүлдөө.

**3.Тофалар тилинде элестүү этиштер** этиштин көлөмдүү бир бөлүгү болуп саналат. Ишибизде мындай эки топчого бөлүштүлүп, ар бири өзүнчө караштырылды.

**I топчодогу элестүү этиштер** фонетикалык түзүлүшү жагынан толугу менен үн тууроочу сөздөрдөн турат. Бул подтопчонун өзгөчөлүгү-форма жасоо жагынан элестүү этиштер менен дал келгендигинде. Элестүү этиштердин түрдүк формасына төмөнкүлөр кирет.

**1**.**Көз ачып жумганча-кайра кайталанбас формасы**

**2.Элестүү этиштин бир калыпта узакка созулган формасы**

**3.Элестүү этиштин** **тез-тез ыргактуу формасы**

**II топчодогу элестүү этиштерди** аягы үнсүз **–й** тыбышы менен аяктаган элестүү сөздөр уюштурат. Мисалы;*килей* – жылмакай болуу;*кылай* – жаркыроо;*сирпей* – саксайюу, үрпөйү;*далбай* –далбайган ж.б. Бул этиштердин семантикасы адамдын көрүү сезими аркылуу кабылданган элести чагылдырат. Мындай элестүү этиштер тофалар тилинде жүздөп саналат. Алардын монгол тилинен оошкондугу белгиленип жүрөт. Тофалар тилиндеги элестүү этиштер түрдүк формасы жагынан төмөкүдөй бөлүнөт

да, алар якут тилиндеги элестүү этиштер менен дал келет.

1.**Элестүү этиштин көз ачып жумганча-кайра кайталанбас формасы**

**2.Кыска убакта даана болуп өткөн кубулуш**

**3.Ыргактуулук формасы**

**4. Якут тилинде элестүү этиштердин** төмөнкүдөй 9 формасы бар: Алар төмөнкүлөр; 1.кыймылдуу; 2. тез, кайталанбас (көз ирмемдеги); 3. ар башка болуучу; 4.бир калыпта болуучу; 5. тез-тезыргактуу; 6.жай болуучу;элестүү этиштердин түрлөрүнүн башка маани бериши; 7. элестүү этиштердин формасы башка этиштер менен келиши; 8. элестүү этиштердин түрдүк формасынын айрым өзгөчөлүктөрү; 9.элестүү этиштердин түрдүк формасы кыймылдын мейкиндикте болгон ар кандай абалынын элесин билдирип, негизги эки топко бөлүнөт:1)Элестүү этиштердин элестүү этиштерге гана тиешелүү өзгөчөлүгү; 2)Башка этиштердин түрдүк формасынын кыймыл абалынын элестүү этиштердин чөйрөсүндө болушу. Элестүү этиштер көрүү аркылуу кабылданган кыймыл-аракеттин чагылдырылышын ар түрдүү кырдаалды берет, ошого карата ар кандай түрдүк формасы бар.

**I.Этиштин кыймылдуу формасы** **элестүү этишке** кошумча

оттенок берип, кыймылдын же кубулуштун өзгөчө динамикалуу жайылышын билдирет. Кээ бир элестүү этиштерди *–кый* мүчөсү да уюштурат: *адыкый - аттап-буттап эпсиз басуу; бадыкый-шашып, эпсиз жасалган буттун кыймылы; баhыкый-шашып, эпсиз басып, ашыкча жаңылыш кадам жасоо; өрөкүй-, өрүкүй- ‘* көкөлөп чыгуу, асманга атырылуу, көккө сапырылуу’. *-****кый*** мүчөсү уланган этиштин кыймыл-абалын жана табыш билдирген кээ бир этиш сөздөр да кездешет; (*булкуй-, милкий-, балкый-, нъалкый* ж.б.)

**II.Тез, кайталанбас (көз ирмемдеги) формасы** кыймыл-аракеттин тез, көз ирмемде болуп өткөнүн билдирет, *да-гын* мүчөсү аркылуу уюштурулат: *Тон‘хох гын* – ‘башын чайкоо’; *хантас гын-кеңкейүү*.

Элестүү этиштин көз ирмемде болгон кайталанбас мааниси этиштин -*гын* мүчөсү аркылуу жасалат: *ах гын*-күтүсүздөн токтоп калуу; *дук гын* – иштеп жаткан жумушун дароо токтотуп салуу; *дьик гын*-солк этүү; *дьирим гын*-өчүп-күйүү; *күлүм гын*-күтүүсүздөн жалын чыгып кетти; *кыр гын*- чачырап жарылып кетүү.

**III.Элестүү этиштин ар башка болуучу кыймылы** кайталанган

кыймыл-аракеттин ар бир жолу кайталанган элементин туюдурат да, кайрадан бир учурда чынжырча сыяктуу болуп өткөнүн билдирет. Якут тилинде элестүү этиштин бул түрүнүн бирдей универсалдуу формасы жок. Бирок ар биринин бир нече ыкмада болгон учурлары кездешет. Аларга: 1) *этиштин кайталангыс формасынын кош сөздөр жана түгөйлүү сөздөр менен келиши*; 2) *–лдьый мүчөлөрү* менен; 3) –*рдаа мүчөсү* менен келиши кирет.

IV.**Элестүү этиштин** **бир калыпта болуучу кыймылынын** формасы кыймылдын кадимкидей жай абалын же дайыма болуучу бир калыптагы ыргактуу мүнөзүн билдирет да -*н‘наа, -н‘алаа, - н‘халаа (*-*н‘наа,- н‘нээ, - н‘ноо, н‘нөө )*мүчөлөрү аркылуу жасалат.

V. **Элестүү этиштин тез-тез ыргактуу формасы** бат – бат болгон, кайталанган кыймылды же анын элементин туюндурат да, –*хаччый*

*(-кыччый) жана –галдьый* мүчөлөрүнүн жардамы менен жасалат. –*хаччый, -кыччый* мүчөсү кыймыл-аракеттин тез-тез кайталанганын, кыймылдын чукулунан болгонун, чыйрактыгын билдирет: *малахаччый*-жайык тултук бетинин тез-тез болгон кыймылы көзгө урунду;*нэлэкэччий*-жагжайып баратат; *кумньукуччуй*-узун бойлуу адамдын алдыны карай жүткүнүп тез-тез басышы.

**VI. Элестүү этиштердин жай** формасы *–аарый* мүчөсү менен

уюштурулуп, динамикалуу (дайыма өзгөрүп туруучу кыймыл, кыймылга бай) кыймылдын элесин жай темпте чагылдырат:*айбай*-көйнөктүн этеги же жеңи: (анын кенен жайылышынын элеси); *айбаарый*-жай кыймылдап жайылышы; *килэй*-жабышып жалтырап көрүнүшү; *молой*-чоң баштуу, жайык беттүү адамдын башынын ийнин карай ныгылып турушу;*молооруй*- жайык беттүү адамдын башынын ийнин карай ныгылып турушунун жай кыймылы.

Бул мүчө көпчүлүк учурда элестүү этиштин бир калыпта болуучу кайталанбас кыймылын билдирет.

**VII. Элестүү этиштердин түрлөрүнүн башка маани бериши**. Жогоруда тигил же бул форманы жасоочу элестүү этиштин формасынан тышкары дагы башка сейрек кездешүүчү форманы уюштуруучу түрү да бар. Ал түрү кыймыл-аракеттин жекелик санда болорун билдирет да, *–аадый* мүчөсү аркылуу жасалат жана бул мүчө кээ бир гана этиштерде жолугат. Аталган мүчө мейкиндикте болуучу кыймылдын жалпы көрүнүшүнүн жай маанисин билдирет:*Соготох хаппыт хатын‘ тараадыйан турар* [1,168] ‘Бутактар тарбайып куураган жалгыз кайың турат.’

**VIII. Элестүү этиштердин формасы башка этиштер менен келиши.**

Элестүү этиштин жай болуучу кыймыл-абалын уюштуруучу мүчө –*н’наа* этиштин абалын же белгисин билдирет. Этиштин бул формасы элестүү этиштин жай болуучу формасын уюштуруу менен бирге этиштин кыймыл-абалын, кээде башка формаларын билдирип калат: *Сыгарыңн’аа-*булкунуп жылышуу (сыгарый-булкуу, түртүшүү). Көпчүлүк этиштер кыска убакта болуп өткөн кыймыл элесин да билдирип калат: *ыгыллан’наа*-жыйрылуу, түйүлүү, булчуюу (ык-сыгуу, кысуу, кыпчуу, *ыгылын*- өздүк форма); *бобуллан’наа*-буйдалуу, кармалуу (боп-орун алмаштыруу, тосулуу).

IX. **Элестүү этиштердин түрдүк формасынын айрым өзгөчөлүктөрү** да ишибизде кеңири жана ар тараптуу талдоого алынды. Тактап айтканда, түрдүк форманын: 1.элестүү этиш өз алдынча турганда түрдүк формасы жок. Элестүү этиштин баштапкы мааниси жалпы түрдө болот; 2.Элестүү этиштин түрдүк формасынын өзгөчөлүгү бар, ал тыбыштын үстүнө белгинин коюлушу менен кыймыл-аракеттеги ар кандай кубулушту көрүү аркылуу бере алат; 3.Элестүү этиштин көп колдонуулучу жана универсалдуу формасы

болуп көз ирмемде кайра кайталанбас жана бир калыпта болуучу түрү эсептелет деген өңдүү 9 өзгөчөлүгүнө иликтөө жүргүзүлүп, тийиштүү тыянактар чыгарылды.

Жыйынтыгында якут тили элестүү этиштерге абдан бай экендигине күбө болдук. Элестүү этиштерди колдонуу өзгөчөлүгү жагынан якуттардын кыргыз эли менен жакындыгын да байкасак болот. II баптын акырында кыргыз тилиндеги этиштердин семантикалык топтору түркмөн, тофалар, якут тилдериндеги топтор менен салыштырыла каралып, түрк тилдери боюнча айрым жалпылыктар менен айырмачылыктар көрсөтүлдү. Бул жаатта алганда, кыргыз тилиндеги элестүү этиштер семантикалык жагынан: 1) Үн, табыш тууранды; 2) элес тууранды болуп экиге бөлүнөт. Буларды семантикалык мааниси жагынан, биздин оюбузча төмөкүдөй бир нече түргө бөлүштүрсөк болот: 1. Адамдардын сырткы келбетине байланыштуу элестүү этиштер; 2. Адамдардын кулк мүнөзүнө байланыштуу элестүү этиштер; 3. Адамдардын угуу көрүү сезимине байланыштуу элестүү этиштер;4. Адамдардын жыт сезүү, даам татуу аркылуу билдирген э.э; 5. Жаратылыш кубулуштарына байланыштуу элестүү этиштер; 6. Жан-жаныбарлардын кыймыл аракетине, тышкы көрүнүшүнө байланыштуу элестүү этиштер;7. Курт кумурскаларга байланыштуу элестүү этиштер; 8. Канаттуу куштарга байланыштуу элестүү этиштер; 9. Жансыз заттарга байланыштуу элестүү этиштер;10. Жандоо (мимика) аркылуу берилген элестүү этиштер.

Тилдин азыркы мезгилдеги абалынан алганда, кыргыз тилиндеги элестүү этиштер төмөнкүдөй бөлүктөрдөн турарын көрөбүз:

1. **Атооч менен этиштик тирүү уңгулардан жасалган элестүү**

**этиштер**:Акбалта чал **болчоюп,** Аттанып чыкты **чолчоюп** ж.б.

1. **Этимологиясы белгисиз (өлүү уңгулардан) жасалган элестүү**

**этиштер:** ***олойгон,онжоюп, ороңдоп ж.б.***

**3.Уңгулары табыш тууранды сөздөр менен байланышкан элестүү**

**этиштер: *былчылдашып, аркайып, шалпайып*** *ж.б.*

**Элестүү этиштер көркөм чыгармаларда поэтикалык каражат**

**катары өтө кеңири колдонулат.** Мисалы; “Жанек мерген”аттуу

жомоктогу: “Жанек эки кырды ашып, үчүнчү кырдын башына чыкканда эле, ойдогудай аппак тигилген үйлөрдү, шарактаган кыз-келиндерди алыстан көрүп таң калат” деген сүйлөмдө “шарактаган” элестүү этиши кыздардын көңүл ачып жүргөндөгү учурун, маанайларын абалынын кандай экендигин таасын чагылдырып турат. Элестүү этиштер табышмактарда, жаңылмачтарда да колдонулуп, ар кыл элести ишенимдүү берүүгө чоң көмөк көрсөтөт:

Күмөн тайлак ичинде

Седеп, мончок **жылтырайт** (Суу.)

Былкы - былкы, былкы таш,

**Былкылдаган** кызыл таш.

Кесипкөй акын-жазуучулар да турмуштагы кыймыл элесин реалдуу берүү үчүн элестүү этиштерди өздөрүнүн чыгармаларында көп колдонулат: Теңирге сыйынышып **дирилдеп** бастырышат. Ага удаа бастырышкан каракчылар **элеңдей** карашты. (Т.С.)

Дарактар бир азга,

Турат да жалдырап.

**Шатырап** кол чабат,

Алакан-жалбырак. (С.Эралиев. 1-т.,“Токой вальсы” 34-б.)

Ырда жаратылыштын бир керемет жандуу сүрөтүн тартууда элес жана тууранды этиштер *(Желпилдеп, тыпылдап, шатырап)* зор роль ойногондугу өзүнөн-өзү көрүнүп турат.

**Үчүнчү бабы “Кыргыз, түрк тилдериндеги элестүү этиштердин морфо-фонетикалык өзгөчөлүктөрү”** деп аталып, кыргыз, түрк тилдериндеги элестүү этиштердин фонетикалык жана морфологиялык өзгөчөлүктөрү талдоого алынды.

Элестүү этиштердин тыбыштык түзүлүшү жана тутумундагы үндүү же үнсүздөрдүн алмашуусу аркылуу ар кандай кошумча маанилерге ээ болот. Мисалы: ***ы-у,******б-ч,******ж-з***алмашуусу: **шырк-шурк,** **буркулдап-чуркурап,** **жылт-жулт** ж.б.

Түрк тилдериндеги элестүү этиштер сөздүк курамынын байыркы катмарын түзөт, андыктан элестүү этиштер түрк тилдеринин белгилүү гана бир тобуна таралат деп бир жактуу кароо мүмкүн эмес, бирок колдонулуу жыштыгы боюнча тектеш түрк тилдери бир кылка эместигин да танууга болбойт. Буга байланыштуу элестүү этиштерди изилдеген аалымдардын ичинен С.Кудайбергенов минтип белгилейт: элестүү этиштер боюнча түрк жана монгол тилдерин салыштырганда, лексикалык катмары боюнча түрк тилдеринин ичинен белгилүү гана өзүнчө ареалды түзүп турат. Ал тилдердин өкүлдөрүнүн байыркы тарыхы жана экономикалык шарттары сыяктуу факторлору ойлонтпой койбойт. Азербайжан, башкыр жана өзбек тилдеринде элестүү этиштерди колдонуу анча өнүккөн эмес, Сибирь түрк тилдеринин ичинен якут тилинде гана көп кездешет” [Кудайбергенов 1981: 12-13]. Далил катары аалым тарабынан төмөнкү факты келтирилет:

**Кыргыз тили Монг. тили Якут тили**

*алчай алцай алчай*

*арсай арсай арсай, арзай*

*балкай балхай балгай*

*болчой болсой болчой*

Элестүү этиштер курамы боюнча түрк тилдеринде бир катар тыбыштык шайкештиктер биздин изилдөөбүз ырастап көрсөтүп турат.Муну төмөнкү фактылар ачык көрсөтөт:

**Кыргыз тили Хакас тили**

*апсай, аңкай абай, аңай*

*көлпөй, жыртай көлбөй, сыртай*

*кажай, каңкай халчай, хаңгай*

*кайкай, чандай хасхай, садай.*

**Кыргыз тили Тува тили**

*аңкай, дарбай ыңгай, дарбай*

*дардай, долдой дартай, долдой*

*тостой, түктүй достай, дүктүй*

*дүмпүй, сорой дүмбей, сортай.*

**Кыргыз тили Казак тили**

*арбай, адырай арбай, адырай*

*эдирей, талпай эдирей, талпай*

*одурай, күдүрөй одырай, күдирей*

**Кыргыз тили Кара калпак тили**

*кейкей, келтей кейкей, келтей*

*кайкай, какчый кайкай, какшый.*

**Кыргыз тили Өзбек тили**

*тикий, бөкчөй тикчай, букчай*

*дөмпөй, аңкай думбай, аңкай*

*чакчай, шалпай чакчай, шалпай.*

**Кыргыз тили Татар тили**

*бүкүрөй, жылмай бөкрәй, елмай*

*калжай, кекирей калжай, кикрай.*

Көрүнүп тургандай, тектеш тилдердеги фонетикалык мындай шайкештиктер чыгыш теги бир кубулуш катары баба тилдин дооруна барып десек болот.Тектеш тилдерде элестүү этиштердин туунду формасы, түзүлүш белгилери боюнча биримдикти түзүшөт. Аягы –**й** менен бүткөн элестүү этиштердин абалдык, кыймылдык формалары бар жана алар дээрлик бирдей.

Изилдөөлөр көрсөткөндөй, **-й** формасындагы элестүү этиштердин курамы жүздөп саналат [Кудайбергенов 1981: 31]. Мындай этиштерди жасоочу мүчө катары төмөнкү форманттарды эсептөөгө болот:1. *-бай*: *албай* (салаңдаган, салбыраган); *албайган* (адамдын калың ээрди жөнүндө); *барбай, барбайган* (калбагай, калың); *тарбай, тарбайган, сербей, сербейген, чорбойгон* ж.б.

2. -*пай*: *барпай, барпайган* (калың, бак шактуу); *далпай, далпайган* (эби сыны жок, чоң нерсе тууралуу); *майпай, майпайган* (адамдын басыгына карата; аюудай майпаңдап басат).

3. -*да*й: *дагдай, дагдайган*(чердейген, чындыйган); *калдай, калдайган* (делдейип турган); *солдой, солдойгон* (узун чыгып турган, арык адамдын тышкы көрүнүшү); *колдой, колдойгон* (жансыз,эч нерсе сезбей калуу, эпсиз көрүнгөн); *чардай, чардайган, чердей, чердейген; шалдайган, шалдайган.*

4. -*тай*: *балтай, балтайган* (жоон, толук); *тыртай, тыртайган (*арык, сүйкүмсүз); *жыртай, жыртайган* (көзү жүлжүйгөн же карып көзүнөн шор агып калган адам, кээде адамдын кыймыл аракетине карата да айтылат); *мойтой, мойтойгон* (кичинекей сүйкүмдүү нерсе же кичинекей наристе тууралуу).

5. –*кай*: *аңкай, аңкайган* (бир нерсеге таң калуу,оозун ачуу); *даңкай, даңкайган* (көөдөн көтөрүү, көөдөндүү, чоң): *кыйкай, кыйкайган* (арык, араң жаны бар); *маңкай, маңкайган* (менминсинген, бой көтөргөн); *тоңкой, тоңкойгон; чойкой, чойкойгон, чалкай, чалкайган.*

6. -*кей: деңкей, деңкейген; дөңкөй, дөңкөйгөн; челкей, челкеген; теңкей, теңкейген.*

7. *–жай: алжай, алжайган; балжай, балжайган; жагжай, жагжайган; ыржай, ыржайган; чолжой, чолжойгон.*

8. –*сай: апсай, апсайган; корсой, корсойгон; бапсай, бапсайган; орсой, орсойгон; керсей, керсейге; торсой, торсойгон.*

9.*–шай: аңшай, аңшайган; кыйшай, кыйшайган; оңшой, оңшойгон; эмшей, эмшейген.*

10. *– чай: алчай, алчайган; кекчей, кекчейген; чакчай, чакчайган; марчай, марчайган.*

11. *–май: жылмай, жылмайган; ормой, ормойгон;чормой, чормойгон; тирмей, тирмейген.*

12. *–ай: алай, алайган; ботой, ботойгон; итей, итейген; какай, какайган; кылай, кылайган.*

13. –*ырай: аңырай, аңырайган; бакырай, бакырайган; акшырай, акшырайган; кетирей, кетирейген.*

Ошентип, элестүү этиштердин формант-мүчөлөрү кең жана кууш болуп өзгөрөт, элести эмес, иш-аракетти билдирүүчү кадимки этиштерди уюштуруучу мүчөлөр мындай касиетке ээ эмес. Анткени мындай демейки этиштик мүчөдөгү үндүүлөр же жалаң кең, же жалаң үндүү болору – мүчөлөмө типологиядагы түрк тилдеринин башкы касиети [Садыков 2006: 30].

Аягы *–й* менен бүткөн элестүү этиштерден сын атоочтордун жасалыш жолу да өзгөчөлүү. Мүчөлөмө тилдердин типтүү өкүлү болгон кыргыз тилинде уңгуга мүчө жалганганда, уңгу сөздүн тыбыштык курамы демейде өзгөрүүсүз сакталары белгилүү. Мисалы, *ал - алгыр* (куштун чыгааны маанисинде), *ат - атчан* (аттуу киши маанисинде) түгөйлөрүндө уңгу сөз (*ал-,ат*) туунду сөздүн (*алгыр, атчан*) тутумунда өзгөрүүсүз сакталды.

Ошентсе да элестүү этиштерден жасалган сын атоочтор же элестүү этиштердин *–***ңда**формасында бул касиет сактала бербейт, этиштик негиздин аягындагы *–й* түшүп калат. Мисалы: *шалпай (этиш) шалпак, шалпаң (сын атооч); чолой (этиш) чолок (сын атооч); бучуй (этиш) бучук (сын атооч);* *болпой (этиш) болпоң (сын атооч);* *бөкчөй (этиш); бөкчөң (сын атооч; тостой (этиш) тосток (сын атооч)* ж.б.

Кээ бир тууранды сөздөр *-***ылда**курандысын кабыл алып, ал аркылуу тууралган элестин кайталанышын билдирген туунду этиштерди жасайт: *жалтылда, жылтылда, калтылда, жаркылда, лепилде, лапылда, чапылда, солкулда, дүкүлдөчү* ж.б. Абил бий *жаркылдады* (Т.Касымбеков). Бала **чымылдап** эки жолдун айрылышына чуркады (Ч.Айтматов). Кээде аталган сөздөрдөн *-***ыра**курандысы менен да туунду этиштер жасалат. *жалтыра, жаркыра, калтыра, жылтыра* ж.б. Кылычтын сыныгындай жалтырап *төбөдө турган ай булутту аралап кирди* (Т.Касымбеков).

Табыш тууранды сөздөрдүн аягындагы каткалаң үнсүз тыбыш дабыштын кескиндигин билдирсе, элестүү сөздөрдө алар заттын, нерсенин кыймылы жөнүндөгү элестик түшүнүктүн тездигин, кыскалыгын, чукулунан болгондугун билдирет: *жалт, кылт, далп, талп, жарк* ж.б. Бул сыяктуу элестүү сөздөргө ***-ай/-ый***мүчөлөрү уланып, *кылт-кылтый-кылтай, балк – балкай - балкый, көлч – көлчөй -көлчүй*өңдүү жарыш колдонулган туундулар жасалат.

Элестүү этиштер жалганган мүчөлөрүнүн ар түрдүүлүгүнө карата өтө кескин болбосо да маанилери боюнча айрымаланышат, б.а. мүчөлөрдүн маанилүү экендиги жаланган сөздөрүнүн семантикалык түзүлүшүнөн ачык сезилип турат. Бирок элестик жалпы түшүнүктүн ичинен мүчөлөрдүн конкреттүү өздүк маанилерин бөлүп чыгаруу кыйын.

Түрк тилдериндеги элестүү этиштердин өтө окшоштугу өз ара оошунун гана натыйжасы эмес, этиш сөздөрдүн бир тилден экинчи бир тилге кирбей тургандыгын эске алганда, алардын ошол тилдердин окшоштугун, тектештигинен көрүүгө болот.

**КОРУТУНДУ**

1.Элибиз көчмөн калк болгондуктан жаратылыштагы ар кандай кооздукка, сулуулукка, чукулунан болгон кыймыл-аракеттин тездигине, кубулушуна көңүл буруп келишкен. Ошондуктан элестүү, табыш тууранды сөздөрдү элдик оозеки чыгармаларда кеңири колдонушканы бүгүнкү күнгө чейин жетип отурат.

2.Кыргыз элинде элестүү, табыш тууранды сөздөрдүн жана элестүү

этиштердин колдонуу чөйрөсү өтө кеңири. Ал кыргыз жана түрк тилдеринде алигиче өтө терең изилдене элек, олуттуу маселеге кирет. Элестүү этиштердин колдонуу-чөйрөсү түрк тилдүү элдерге мүнөздүү көрүнүш. Алсак, Орто Азия жана Алтай Саян тоо этектеринде жашаган элдерге көбүрөөк мүнөздүү. Ал эми түркиялык түрктөрдө элестүү этиштер элестүү жана табыш тууранды сөз катары гана чектелүү деңгээлде колдонулуп келет.

3.Кыргыз жана түрк тилдеринде элестүү этиштерди лексика-семантикалык топторго бөлүштүрүү, алардын семантикалык өзгөчөлүктөрүн аныктоо максатка ылайык. Бул жагынан алганда, элестүү этиштер элестүү жана табыш тууранды сөздөрдүн негизинен жасалат.

4.Кыргыз, түрк тилдеринде элестүү этиштердин семантикалык өзгөчөлүктөрүнөн улам, алардын түбү байыркы тектеш элдерден экенинен кабар берет. Аларды колдонуу чөйрөсү да дээрлик фоно-морфологиялык жагынан бирдей мааниге ээ. Элестүү этиштер адамдын, жан-жаныбарлардын кыймыл-аракетиндеги ар кандай абалды, психологиялык толгонууларды, физикалык көрүнүшүн чагылдырап берет.

5.Элестүү этиштерди колдонуу кепте көркөмдүк гана бербестен, образдуулук жаратып, угуучуга жеткиликтүү элес тартуулайт. Түрк тилдүү элдерде элестүү этиштерди колдонууда айырмачылыгына караганда жалпылыгы көбүрөөк экендигине ынандык.

6.Кыргыз жана түрк тилдериндеги элестүү этиштердин лексика-семантикалык жагынан карап чыкканыбызда колдонуу чөйрөсү, аткарган функциясы окшош. Кыргыз тилинде элестүү этиштердин түрдүк формалары жагынан бөлүнүп изилденген эмес, бирок башка түрк (якут, тува, түркмөн, тофалар) тилдеринде так берилген. Мындан улам, кыргыз тилинде да элестүү этиштерди ушундай түрдүк формасы жагынан бөлүштүрүлбөгөнү менен семантикалык топторун аныктадык десек болот.

7. Кыргыз жана түрк тилдериде салыштырылган тилдерде элестүү этиштердин колдонулушу, аларды уюшурган мүчөлөрү, жасалуу ыкмалары окшош экенин көрдүк.

**Диссертациясынын темасына байланыштуу жарык көргөн макалалар:**

1. Жамашова, А.Т.Элдик оозеки чыгармалардагы элестүү этиштердин колдонулушу. [Текст]/А.Жамашова//Түрк тилдери жана адабияты-Бишкек, 2003. –284–289–бб.
2. Жамашова, А.Т.Элестүү этиштердин пайда болуу булактары. [Текст]/А.Т.Жамашова// К.Тыныстанов атындагы Ысыккөл университетинин илимий-практикалык басылмасы. Кыргыз тили жана адабияты.Бишкек-Каракол, 2004. –№6.–47–50–бб.
3. Жамашова, А.Т.Элестүү этиштерден пайда болгон сөз айкаштары. [Текст]/А.Т.Жамашова//К.Тыныстанов атындагы Ысыккөл университетинин илимий–практикалык басылмасы. Кыргыз тили жана адабияты.Бишкек-Каракол, 2005. –№8. –52–54–бб.
4. Жамашова, А.Т. “Манас” эпосундагы элестүү этиштер. [Текст]/А.Т.Жамашова//Эл агартуу, Бишкек, 2006.–№1–2. 52–58–бб.
5. Жамашова, А.Т. Элестүү сөздөр жана табыш тууранды сөздөрдүн маанилик жактан бөлүнүшү. [Текст]/А.Т.Жамашова//БГУнун жарчысы, Бишкек,2007.–№3(9). –121–123–бб.
6. Жамашова, А.Т. Элестүү этиштердин кыргыз-түрк тилдериндеги айырмачылыктары. [Текст]/А.Т.Жамашова// Вестник.БГУ–№2 (32), Бишкек, 2015.-7-9-бб.
7. Жамашова , А.Т.Түрк тилдериндеги элестүү этиштердин семантикалык топтору. [Текст]/А.Т.Жамашова// Кыргыз тили жана адабияты.–БГУ.–№27. –Бишкек, 2015.-64-67-бб.
8. Жамашова, А.Т. Элестүү этиштердин морфологиялык түзүлүшү. [Текст]/А.Т.Жамашова// Вестник. БГУ. –№2(32),Бишкек, 2015.-126-128-бб.
9. Жамашова, А.Т. Элестүү этиштердеги идиофонемалар. [Текст]/А.Т.Жамашова// Вестник. БГУ.–2.Бишкек, 2015.-32-34-бб.

**Жамашова Асыл Токоевнанын**

**“Кыргыз, түрк тилдериндеги элестүү этиштер” аттуу темада 10.02.06-түрк тилдери адистиги боюнча филология илимдеринин кандидаты окумуштуулук даражасын изденип алуу үчүн жазылган диссертациясынын**

**РЕЗЮМЕСИ**

**Негизги сөздөр:** лексика, семантика, мофема, мүчө, табыш, элес, идеофонема, уңгу, фономорфология, функция, көркөмдүүлүк, образдуулук, үн-элес тууранды сөздөр, кыймыл-аракет, элестүү этиш, табыш тууранды этиш, эмоционалдуу-экспрессивдүүлүк, жандуу-жансыз заттар.

**Изилдөөнүн максаты**-кыргыз жана түрк тилдериндеги элестүү этиштерди салыштырып иликтөө аркылуу алардын фонетикалык жана семантика–грамматикалык табиятын ачып берүү, бул боюнча салыштырылып жаткан тилдердеги жалпылыктар менен айырмачылыкты аныктоо.

**Изилдөөнүн объектиси**–кыргыз жана түрк тилдериндеги элестүү этиштердин фонетикалык, семантика–грамматикалык өзгөчөлүктөрү.

**Изилдөөнүн илимий жаңылыгы**- кыргыз, түрк тилдериндеги элестүү этиштердин лексика–семантикалык табиятын ачып көрсөткөндүгүндө, көркөм адабияттарда алынган фактылык материалдарга конкреттүү талдоо жүргүзүү аркылуу салыштырылып жаткан тилдердеги элестүү этиштердин фонетикалык, семантика–грамматикалык жалпылык, айырмчылыгы боюнча илимий жалпылоолордун негизинде системалык түзүлүшү боюнча классификация берилгендигинде.

**Иштин колдонулуу аймагы**: Элестүү этиштердин семантика–грамматикалык өзгөчөлүктөрүн, образдуулукту жартуусундагы маанисин иликтөөгө арналган илимий изилдөөлөргө теориялык негиз боло алат. Ошондой эле диссертациялык иштин материалдары жана натыйжалары, биринчиден, тектеш тилге жалпылык менен айырмачылыктарды так аныктоого салым кошсо, экинчиден, ал тилдердин тектештирме грамматикасын андан ары тереңдетип иликтөөгө өбөлгө түзөт.

Диссертациянын натыйжалары ЖОЖдордон түрк тилдери, түрк тилдеринин салыштырма грамматикасы, түркологияга киришүү, түрк тилдеринин тарыхы, азыркы кыргыз тили предметтерин окутууда жана аталган предметтер боюнча филология, түрк окуу китептери менен окуу куралдарын түзүүдө кеңири колдонулмакчы.

**РЕЗЮМЕ**

**диссертации Жамашовой Асыл Токоевны на тему**

**«Образные глаголы в кыргызском, тюркском языках»**

**на соискание ученой степени кандидата филологических наук по специальности 10.02.06-тюркские языки.**

**Ключевые слова:** лексика, семантика, морфема, окончание, звукоподражание, образ, идеофонема, корень, фономорфология, функция, художественность, образность, звукоподражательное  слова, движение, образный глагол, звукоподражательные глаголы, эмоционально-экспрессивность, одушевленные, неодушевленные предметы.

**Цель диссертационного исследования** заключается в сопоставительном изучении и системном описании особенностей образных глаголов  кыргызского и тюркских языков

**Цель исследования** - сопоставляя образных глаголов кыргызского и тюркских языков, раскрыть фонетическую и семантико-грамматическую особенности образных глаголов в сопоставляемых языках и  выявить их типологические особенности.

**Объект исследования**-фонетическая и семантико-грамматическая особенность образных глаголов кыргызского и тюркских языков.

**Научная новизна** исследования -  в кыргызском языке впервые исследованы образные глаголы, в сопоставлении с тюркскими языками на материале художественных произведений раскрыта их  фонетические и семантико-грамматические особенности и дана системно-структурная классификация этих особенностей.

**Объект применения**  данной работы: материал исследования и полученные результаты могут использоваться как научная основа при изучении образных глаголов. Также, при составлении учебников и учебно-методических пособий по сопоставительной грамматике, введении в тюркологию, истории тюркских языков и по кыргызскому языку.

***Figurative verbs***

***RESUME***

**Theses of Zhamasheva Asyl Tokoevna on "Figurative verbs in Kyrgyz and Turkish languages" for the degree of Candidate of Philology in specialty 10.02.06-Turkish languages.**

**Keywords:** vocabulary, semantics, morpheme, ending, onomatopoeia, image, ideophonema, root phonomorphology, art, imagery, onomatopoeic words, figurative verbs, onomatopoeic verbs, emotional expressiveness, animation, in animation objects.

**The goal of the research** is to study comparative figurative verbs in Kyrgyz and Turkish languages.

**The purpose of the study-** comparing figurative verbs of Kyrgyz and Turkish languages, ​​revealing the phonetic and semantic - grammatical features and reveal their typological features in compared languages.

**The object of study**- phonetic and semantic - grammatical features of figurative verbs of the Kyrgyz and Turkish languages.

**Scientific novelty of research**- figurative verbs was first explored in the Kyrgyz language, as compared with the Turkish language on the material of works of art, the revealing of phonetic and semantic-grammatical features and the systemic-structural classification of these features were shown.

**The object of the application** of this work: study material and the results obtained can be used as a scientific basis in the study of figurative verbs, as well as, in the preparation of textbooks and teaching aids for the comparative grammar, introduction to specialty in Turkish philology, history of Turkish and Kyrgyz languages.